Document ID: 32007R1524

EUROOPAN PARLAMENTIN JA NEUVOSTON ASETUS (EY) N:o 1524/2007,
annettu 18 päivänä joulukuuta 2007,
Euroopan tason poliittisia puolueita ja niiden rahoitusta koskevista säännöistä annetun asetuksen (EY) N:o 2004/2003 muuttamisesta
EUROOPAN PARLAMENTTI JA EUROOPAN UNIONIN NEUVOSTO, jotka
ottavat huomioon Euroopan yhteisön perustamissopimuksen ja erityisesti sen 191 artiklan,
ottavat huomioon komission ehdotuksen,
noudattavat perustamissopimuksen 251 artiklassa määrättyä menettelyä (1),
sekä katsovat seuraavaa:
(1)
Euroopan parlamentin ja neuvoston asetuksen (EY) N:o 2004/2003 (2) 12 artiklassa säädetään, että Euroopan parlamentti julkaisee asetuksen soveltamisesta kertomuksen, jossa voidaan tarvittaessa tuoda esille rahoitusjärjestelmään tehtäviä muutoksia.
(2)
Euroopan tason poliittisista puolueista 23 päivänä maaliskuuta 2006 antamassaan päätöslauselmassa (3) Euroopan parlamentti katsoi, että asetusta (EY) N:o 2004/2003 olisi parannettava eräiltä osin niiden kokemusten perusteella, jotka on saatu sen jälkeen, kun se asetus tuli voimaan vuonna 2004, pitäen kaikkien parannusten keskeisenä tavoitteena näiden poliittisten puolueiden ja niihin yhteydessä olevien säätiöiden rahoitustilanteen parantamista.
(3)
Olisi säädettävä Euroopan tason poliittisille säätiöille annettavasta rahoitustuesta, koska Euroopan tason poliittisiin puolueisiin yhteydessä olevat Euroopan tason poliittiset säätiöt voivat toimintansa kautta tukea Euroopan tason poliittisten puolueiden tavoitteita esimerkiksi osallistumalla keskusteluun Euroopan julkisesta politiikasta ja integraatiosta; ne voivat myös antaa vauhtia uusille ideoille, analyyseille ja poliittisille vaihtoehdoille. Tätä rahoitustukea olisi annettava Euroopan unionin yleisen talousarvion pääluokasta ”Parlamentti”, kuten tehdään Euroopan tason poliittisten puolueiden osalta.
(4)
Tärkeänä tavoitteena säilyy edelleen sen varmistaminen, että kansalaiset osallistuvat mahdollisimman laajasti Euroopan unionin demokraattiseen elämään. Tässä yhteydessä poliittiset nuorisojärjestöt voivat olla erityisasemassa; ne voivat edistää kiinnostusta Euroopan unionin poliittiseen järjestelmään ja tarjota siitä konkreettista tietoa nuorten keskuudessa ja edistää aktiivisesti nuorten osallistumista demokraattiseen toimintaan Euroopan tasolla.
(5)
Yhteisrahoituksen vähimmäistasoa olisi mukautettava, jotta saataisiin luotua edellytykset, jotka parantavat Euroopan tason poliittisten puolueiden rahoitusta ja kannustavat niitä varmistamaan riittävän pitkän aikavälin rahoitussuunnittelun. Euroopan tason poliittisia säätiöitä varten olisi säädettävä samantasoisesta yhteisrahoituksesta.
(6)
Euroopan parlamentin vaalien eurooppalaisen luonteen vahvistamiseksi ja edistämiseksi olisi vahvistettava selkeästi, että Euroopan unionin yleisestä talousarviosta saatuja määrärahoja voidaan käyttää myös Euroopan tason poliittisten puolueiden kampanjoiden rahoitukseen Euroopan parlamentin vaalien yhteydessä, edellyttäen että kyseessä ei ole kansallisten poliittisten puolueiden tai ehdokkaiden suora tai välillinen rahoittaminen. Euroopan tason poliittiset puolueet toimivat erityisesti Euroopan parlamentin vaalien yhteydessä selventääkseen vaalien eurooppalaista luonnetta. Neuvoston päätöksen 76/787/EHTY, ETY, Euratom (4) liitteenä olevan, Euroopan parlamentin jäsenten valitsemista Euroopan parlamenttiin yleisillä välittömillä vaaleilla koskevan säädöksen 8 artiklan mukaan säännökset vaalikulujen rahoittamisesta ja rajoittamisesta Euroopan parlamentin vaaleissa jäävät kunkin jäsenvaltion kansallisen lainsäädännön varaan. Kansallista lainsäädäntöä sovelletaan myös kansallisten vaalien vaalikuluihin ja kansanäänestyksiin,
OVAT ANTANEET TÄMÄN ASETUKSEN:
1 artikla
Asetuksen (EY) N:o 2004/2003 muuttaminen
Muutetaan asetus (EY) N:o 2004/2003 seuraavasti:
1)
Lisätään 2 artiklaan kohdat seuraavasti:
”4.
’Euroopan tason poliittisella säätiöllä’ yksikköä tai yksikköjen verkkoa, joka on oikeushenkilö jossakin jäsenvaltiossa, on yhteydessä Euroopan tason poliittiseen puolueeseen ja Euroopan unionin tavoitteiden ja perusarvojen puitteissa toiminnallaan tukee ja täydentää poliittisen puolueen tavoitteita Euroopan tasolla suorittamalla erityisesti seuraavia tehtäviä:
-
seuraa, analysoi ja edistää keskustelua eurooppalaiseen julkiseen politiikkaan liittyvistä aiheista ja Euroopan integraatioprosessista,
-
toteuttaa toimia, jotka liittyvät Euroopan julkiseen politiikkaan, kuten järjestää ja tukee seminaareja, koulutusta, konferensseja ja tutkimuksia edellä mainituista aiheista asiaan liittyvien sidosryhmien välillä, mukaan lukien nuorisojärjestöt ja muut kansalaisyhteiskunnan edustajat,
-
kehittää yhteistyötä samankaltaisten yksikköjen välillä demokratian edistämiseksi,
-
tarjoaa puitteet kansallisille poliittisille säätiöille, tutkijoille ja muille asiaan liittyville toimijoille, jotta nämä voivat toimia yhdessä Euroopan tasolla.
5.
’Euroopan unionin yleisestä talousarviosta myönnettävällä rahoituksella’ asetuksen (EY, Euratom) N:o 1605/2002 (5), jäljempänä ’varainhoitoasetus’, 108 artiklan 1 kohdassa tarkoitettua avustusta.
2)
Muutetaan 3 artiklan ainoa kohta 1 kohdaksi ja lisätään tämän jälkeen kohdat seuraavasti:
”2. Euroopan tason poliittisen säätiön on täytettävä seuraavat ehdot:
a)
se on yhteydessä johonkin Euroopan tason poliittiseen puolueeseen, joka on tunnustettu 1 kohdan mukaisesti ja joka vahvistaa asian;
b)
sillä on oikeushenkilöllisyys jäsenvaltiossa, jossa sen kotipaikka sijaitsee. Säätiön oikeushenkilöllisyys on erillinen siihen yhteydessä olevan Euroopan tason poliittisen puolueen oikeushenkilöllisyydestä;
c)
se kunnioittaa puolueohjelmassaan ja toiminnassaan Euroopan unionin perusperiaatteita eli vapauden, demokratian, ihmisoikeuksien ja perusoikeuksien kunnioittamisen sekä oikeusvaltion periaatetta;
d)
se ei edistä voitontavoittelua;
e)
sen hallintoelimen koostumus on maantieteellisesti tasapainoinen.
3. Tämän asetuksen mukaisesti kunkin Euroopan tason poliittisen puolueen ja säätiön tehtävänä on määritellä suhdettaan koskevat erityissäännöt kansallisen lainsäädännön mukaisesti; tähän sisältyy toisaalta Euroopan tason poliittisen säätiön ja toisaalta Euroopan tason poliittisen puolueen, johon säätiö on yhteydessä, päivittäisen hallinnon ja hallintorakenteiden pitäminen riittävän erillään.”
3)
Muutetaan 4 artikla seuraavasti:
a)
Korvataan 2 kohdan a alakohta seuraavasti:
”a)
asiakirjat, jotka osoittavat, että hakija täyttää 2 ja 3 artiklassa tarkoitetut ehdot;”.
b)
Lisätään kohdat seuraavasti:
”4. Euroopan tason poliittinen säätiö voi hakea rahoitusta Euroopan unionin yleisestä talousarviosta ainoastaan sen Euroopan tason poliittisen puolueen kautta, johon se on yhteydessä.
5. Euroopan tason poliittiselle säätiölle myönnetään rahoitusta sen perusteella, mihin Euroopan tason poliittiseen puolueeseen säätiö on yhteydessä, jollei 10 artiklan 1 kohdasta muuta johdu. Näin myönnettyihin varoihin sovelletaan 9 ja 9 a artiklaa.
6. Euroopan tason poliittiselle säätiölle myönnettyjä varoja saa käyttää ainoastaan säätiön toiminnan rahoitukseen 2 artiklan 4 kohdan säännösten mukaisesti. Niitä ei voida missään tapauksessa käyttää vaali- tai kansanäänestyskampanjan rahoittamiseen.
7. Edellä olevaa 1 ja 3 kohtaa sovelletaan soveltuvin osin Euroopan tason poliittisiin säätiöihin arvioitaessa hakemuksia, jotka koskevat rahoitusta Euroopan unionin yleisestä talousarviosta.”
4)
Lisätään 5 artiklaan kohdat seuraavasti:
”4. Edellä olevaa 2 kohtaa sovelletaan soveltuvin osin Euroopan tason poliittisiin säätiöihin.
5. Jos Euroopan tason poliittinen puolue, johon Euroopan tason poliittinen säätiö on yhteydessä, menettää tunnustetun asemansa, kyseinen Euroopan tason poliittinen säätiö ei voi saada rahoitusta tämän asetuksen nojalla.
6. Jos Euroopan parlamentti havaitsee, että jokin 3 artiklan 2 kohdan c alakohdassa mainituista edellytyksistä ei enää täyty, kyseinen Euroopan tason poliittinen säätiö ei voi saada rahoitusta tämän asetuksen nojalla.”
5)
Korvataan 6, 7 ja 8 artikla seuraavasti:
”6 artikla
Rahoitukseen liittyvät velvollisuudet
1. Euroopan tason poliittisen puolueen ja Euroopan tason poliittisen säätiön on
a)
julkistettava vuosittain tulonsa ja menonsa sekä selvitys varoistaan ja veloistaan;
b)
ilmoitettava rahoituslähteensä toimittamalla luettelo, jossa mainitaan lahjoittajat ja kultakin lahjoittajalta saadut määrät lukuun ottamatta enintään 500 euron suuruisia lahjoituksia vuodessa lahjoittajaa kohden.
2. Euroopan tason poliittiset puolueet ja Euroopan tason poliittiset säätiöt eivät saa ottaa vastaan
a)
nimettömiä lahjoituksia;
b)
lahjoituksia Euroopan parlamentin poliittisten ryhmien talousarvioista;
c)
lahjoituksia liikeyrityksiltä, joihin julkiset viranomaiset voivat suoraan tai välillisesti käyttää määräysvaltaa omistuksen, rahoitusosuuden tai yritystä koskevien sääntöjen perusteella;
d)
luonnollisten henkilöiden ja muiden kuin c alakohdassa tarkoitettujen liikeyritysten tekemiä lahjoituksia, joiden suuruus on yli 12 000 euroa vuodessa lahjoittajaa kohden, sanotun kuitenkaan rajoittamatta 3 ja 4 kohdan soveltamista;
e)
lahjoituksia kolmansien maiden viranomaisilta, eikä liikeyrityksiltä, joihin julkiset viranomaiset voivat suoraan tai välillisesti käyttää määräysvaltaa omistuksen, rahoitusosuuden tai yritystä koskevien sääntöjen perusteella.
3. Euroopan tason poliittisen puolueen jäseninä olevien kansallisten poliittisten puolueiden tai sen jäseninä olevien luonnollisten henkilöiden maksamat maksut Euroopan tason poliittiselle puolueelle hyväksytään. Kansallisten poliittisten puolueiden tai luonnollisen henkilön Euroopan tason poliittiselle puolueelle maksamien maksujen määrä saa olla enintään 40 prosenttia Euroopan tason poliittisen puolueen vuotuisesta talousarviosta.
4. Euroopan tason poliittisen säätiön jäseninä olevien kansallisten poliittisten säätiöiden sekä Euroopan tason poliittisen puolueiden maksamat maksut Euroopan tason poliittiselle säätiölle hyväksytään. Maksujen määrä saa olla enintään 40 prosenttia Euroopan tason poliittisen säätiön vuotuisesta talousarviosta eivätkä ne saa koostua varoista, jotka on myönnetty tämän asetuksen mukaisesti Euroopan tason poliittiselle puolueelle Euroopan unionin yleisestä talousarviosta.
Tätä koskeva näyttövelvollisuus kuuluu asianomaiselle Euroopan tason poliittiselle puolueelle.
7 artikla
Rahoituksen käyttöä koskeva kielto
1. Euroopan unionin yleisestä talousarviosta tai muista lähteistä myönnettävää Euroopan tason poliittisten puolueiden rahoitusta ei saa suoraan eikä välillisesti käyttää muiden poliittisten puolueiden tai ehdokkaiden rahoitukseen. Näihin kansallisiin puolueisiin ja ehdokkaisiin sovelletaan edelleen kansallisia sääntöjä.
2. Euroopan unionin yleisestä talousarviosta tai muusta lähteestä myönnettävää poliittisen säätiöiden rahoitusta ei saa suoraan eikä välillisesti käyttää Euroopan tai kansallisen tason poliittisten puolueiden tai ehdokkaiden eikä kansallisen tason säätiöiden rahoitukseen.
8 artikla
Menojen luonne
Euroopan unionin yleisestä talousarviosta tämän asetuksen mukaisesti maksettavia määrärahoja voidaan käyttää vain 4 artiklan 2 kohdan b alakohdassa tarkoitetussa poliittisessa ohjelmassa esitettyihin tavoitteisiin suoraan liittyvien menojen kattamiseksi, sanotun kuitenkaan rajoittamatta poliittisten säätiöiden rahoitusta.
Näihin menoihin kuuluvat hallintomenot sekä tekniseen tukeen, kokouksiin, tutkimukseen, rajat ylittäviin tapahtumiin, selvityksiin, tiedotukseen ja julkaisuihin liittyvät menot.
Euroopan tason poliittisten puolueiden menoihin voi sisältyä myös Euroopan tason poliittisten puolueiden kampanjoiden rahoitus Euroopan parlamentin vaaleissa, joihin ne osallistuvat 3 artiklan 1 kohdan d alakohdan mukaisesti. Näistä määrärahoista ei voida 7 artiklan mukaisesti rahoittaa suoraan tai välillisesti kansallisia poliittisia puolueita tai niiden ehdokkaita.
Tällaisia menoja ei saa käyttää kansanäänestyskampanjoiden rahoittamiseen.
Euroopan parlamentin jäsenten valitsemista Euroopan parlamenttiin yleisillä välittömillä vaaleilla koskevan säädöksen 8 artiklan mukaan säännökset kaikkien puolueiden ja ehdokkaiden vaalikulujen rahoittamisesta ja rajoittamisesta Euroopan parlamentin vaaleissa jäävät kuitenkin kunkin jäsenvaltion kansallisen lainsäädännön varaan.”
6)
Korvataan 9 artiklan 1, 2 ja 3 kohta seuraavasti:
”1. Euroopan tason poliittisten puolueiden ja Euroopan tason poliittisen säätiöiden rahoitukseen tarkoitetuista määrärahoista päätetään vuotuisen talousarviomenettelyn mukaisesti, ja ne toteutetaan varainhoitoasetuksen ja sen soveltamissääntöjen mukaisesti.
Tämän asetuksen täytäntöönpanomenettelyistä säätää tulojen ja menojen hyväksyjä.
2. Irtaimen ja kiinteän omaisuuden arvostaminen sekä niitä koskevat poistot suoritetaan toimielimiin sovellettavien säännösten mukaisesti, sellaisina kuin ne on vahvistettu varainhoitoasetuksen 133 artiklassa.
3. Tämän asetuksen nojalla myönnettyä rahoitusta valvotaan varainhoitoasetuksen ja sen soveltamissääntöjen mukaisesti.
Valvontaan kuuluu myös ulkopuolisen ja riippumattoman tilintarkastajan antama vuosittainen tilintarkastuslausunto. Tämä lausunto toimitetaan Euroopan parlamentille kuuden kuukauden kuluessa kyseessä olevan varainhoitovuoden päättymisestä.”
7)
Lisätään artikla seuraavasti:
”9 a artikla
Avoimuus
Euroopan parlamentti julkaisee internetsivustollaan tätä tarkoitusta varten luodulla sivulla seuraavat asiakirjat yhtenä kokonaisuutena:
-
vuosittainen kertomus, jossa on taulukko kaikille Euroopan tason poliittisille puolueille ja poliittisille säätiöille maksetuista summista kultakin varainhoitovuodelta, jona avustuksia on maksettu,
-
jäljempänä 12 artiklassa tarkoitettu Euroopan parlamentin kertomus tämän asetuksen soveltamisesta ja rahoitetuista toimista,
-
tämän asetuksen täytäntöönpanoa koskevat säännökset.”
8)
Korvataan 10 artiklan 2 kohta seuraavasti:
”2. Euroopan unionin yleisestä talousarviosta myönnetty rahoitus saa olla enintään 85 prosenttia Euroopan tason poliittisen puolueen tai säätiön avustuskelpoisista kustannuksista. Tätä koskeva näyttövelvollisuus kuuluu asianomaiselle Euroopan tason poliittiselle puolueelle.”
9)
Korvataan 12 artikla seuraavasti:
”12 artikla
Arviointi
Euroopan parlamentti julkaisee viimeistään 15 päivänä helmikuuta 2011 kertomuksen tämän asetuksen soveltamisesta ja rahoitetuista toimista. Kertomuksessa tuodaan tarvittaessa esille rahoitusjärjestelmään tehtäviä muutoksia.”
2 artikla
Siirtymäsäännökset
Tämän asetuksen säännöksiä sovelletaan avustuksiin, jotka myönnetään Euroopan tason poliittisille puolueille varainhoitovuodesta 2008 alkaen.
Varainhoitovuotta 2008 koskevien hakemusten, joilla haetaan rahoitusta Euroopan tason poliittisille säätiöille asetuksen (EY) N:o 2004/2003 4 artiklan 4 kohdan mukaisesti, on liityttävä yksinomaan 1. syyskuuta 2008 jälkeen kertyneisiin avustuskelpoisiin kustannuksiin.
Euroopan tason poliittiset puolueet, jotka ovat asianmukaisesti jättäneet vuotta 2008 koskevat avustushakemuksensa, voivat 28 päivään maaliskuuta 2008 mennessä jättää lisärahoitushakemuksen tähän asetukseen tehtyjen muutosten perusteella sekä tarvittaessa avustushakemuksen Euroopan tason poliittiselle säätiölle, joka on yhteydessä kyseessä olevaan poliittiseen puolueeseen. Euroopan parlamentti hyväksyy asianmukaiset täytäntöönpanotoimet.
3 artikla
Voimaantulo
Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 18 päivänä joulukuuta 2007.

Labels: 10
11
15